ייעדר מול ולנסיה? שבר לראקיטיץ' שינותח
שבר באצבע של ראקיטיץ'. ייעדר בשבת מול ולנסיה?
ברצלונה לא מעכלת את ה-3:0 לרומא וההדחה מליגת האלופות. אינייסטה: "אולי המשחק האחרון שלי במפעל". הנשיא ברתומאו: "מתנצל בפני כולם. אנחנו עוד נצמח מהערב הזה"
מערכת אתר ערוץ הספורט | ספורט 5 | פורסם 11/04/18 19:04
לא מעכלת. בארסה (getty) | צילום: ספורט 5
צרות בצרורות. אם לא די בהדחה מליגת האלופות כבר ברבע הגמר, ברצלונה התבשרה היום שאיבן ראקיטיץ' סובל משבר באצבע של ידו השמאלית. הקשר הקרואטי שנפצע במהלך המשחק, יעבור ניתוח ולאחריו יתברר מתי יעמוד לרשות ארנסטו ואלוורדה והאם יוכל לשחק בשבת מול ולנסיה.
ואיך מעכלים בברצלונה את התבוסה 3:0 לרומא וההדחה? "אני מצטער בפני כל האוהדים", אמר ז'וספ מריה ברתומאו, "יש לנו קבוצה תחרותית ולא ראינו אותה. רומא שלטה מהרגע הראשון במשחק והגיעה לה לנצח. אנחנו עוד נצמח מהערב הזה".
"אני מרגיש אחראי על התבוסה הזאת", מאמן הקטאלונים, ארנסטו ואלוורדה, לקח אחריות, "כולנו עצובים. אבל אנחנו חייבים להתאושש ולנסות לזכות ביתר התארים שנותרו לנו. לא הצלחנו לשחק את המשחק שלנו. לא היינו שם מהרגע הראשון".
המאמן הוסיף: "רומא הקשתה עלינו. הכול הלך לכיוון שלהם והיה לנו קשה לשחק את המשחק הרגיל שלנו. כשאתה מפסיד ככה, אז הניתוחים שאחרי המשחק הם תמיד קיצוניים. חשבנו על זכיה בטורניר, אבל זה הכדורגל".
אנדרס אינייסטה כבר חושב על העתיד: "זו אכזבה גדולה להפסיד ככה אחרי העונה המצויינת שעוברת עלינו. האם זה היה המשחק האחרון שלי בליגת האלופות עם בארסה? זו בהחלט אפשרות".
גם סרג'י בוסקטס הודה: "זה היה רע מאוד, זו דרך מאוד עצובה להיות מודח, במיוחד אחרי התוצאה שהגענו איתה. הם שלטו במשחק לכל אורכו, זה ערב מאוד מאכזב בשבילנו. הם היו צריכים להבקיע שערים ולא ידענו איך להגיב, ליצור הזדמנויות. אשקר אם אגיד שהתוצאה הזו תעזור לנו, כי בשנה שעברה נקלענו לסיטואציה דומה ואז זו הייתה הפעם הראשונה".